OKTÓBER 5.
Szent Karitina vértanúnő emléke
és Énekszerző Rómanosz szentéletű atya emléke
hajnali szolgálaton

Tropár 4. hang. Minta: Elcsodálkozott...
A te báránykád * fennszóval kiált föl hozzád, Jézusom: * Téged sóvároglak, Jegyesem, * téged keresve harcolok. * Keresztre feszíttetem * és eltemetkezem veled a te keresztséged által. * Szenvedek érted, hogy veled uralkodhassam, * meghalok érted, hogy benned éljek. * Fogadj el tehát szeplőtelen áldozat gyanánt, * ki szeretettel áldozom föl magamat tenéked! * Az ő könyörgésére *’ üdvözítsd a mi lelkünket, ó Irgalmas!
Dicsőség… 8. hang
Tebenned, ó szent atyánk, épen maradt az istenkép, * mert te fölvevén keresztedet, Krisztust követted, * és munkálkodván a jóban, arra oktattál bennünket, * hogy a testet mint mulandót megvessük, * és mindenben a halhatatlan lélek javára fáradozzunk. *’ Ezért most az angyalokkal örvendezik a te lelked, Szent Rómanosz atya!
Most és… 8. hang 
Üdvözlégy, ki angyal köszöntése által * a világ örömét fogadtad méhedbe. * Üdvözlégy, ki Teremtődet és Uradat szülted, *’ üdvözlégy, ki Isten anyjává lehetni méltónak találtattál!
Az első zsoltárcsoport után leülők 
2. hang
Úgy támadtak ellenem bűneim, mint a tenger hullámai. * Magamban hányódtam bajaim között, mint sajka a tengeren. * De a bűnbánat útján a csöndes révbe, Uram, te vezess, *’ és üdvözíts engem!
Én vagyok, Uram, a terméketlen fa, * nem hordozom magamon a töredelem gyümölcseit, * a kivágatástól félek, és a ki nem alvó tűztől rettegek. * Azért hozzád könyörgök, óvj meg ennek veszedelmétől, *’ és üdvözíts engem.
Dicsőség... most és... Istenszülő-ének
Irgalomnak kútfeje, Istenszülő, * méltass minket kegyességedre, * tekints a te bűnös népedre, * nyilvánítsd, mint mindig, hatalmadat, * mert tebenned bízván kiáltjuk néked: Üdvözlégy! *’ - mint egykor kiáltott Gábor, az angyalok fővezére.
A második zsoltárcsoport után bűnbánati leülők 
2. hang
Könyörülj rajtam! - mondá Dávid, * - én pedig így kiáltok fel hozzád: * Vétkeztem, Uram, tisztíts meg töredelem által bűneimből, *’ és irgalmazz nekem!
Könyörülj rajtam, Isten, könyörülj rajtam! * Amit Dávid két bűne miatt sírva mondott, * azt én számtalan vétkemtől terhelve kiáltom. * Ő az ágyát is a könnyeivel áztatta, * én viszont még egyetlen csöppet sem hullattam. * De most megtérve kérlek: könyörülj rajtam, Istenem, *’ a te nagy irgalmasságod szerint!
Dicsőség... most és. Istenszülő-ének
Téged magasztalunk, Istenszülő, így kiáltván: * Üdvözlégy, bezárt kapu, *’ melyen keresztül a régi Paradicsom nyílt meg az embereknek!
Kánon
I. óda. 4. hang
A Vörös-tenger mélységén * száraz lábbal áthaladott * hajdan Izrael * és Mózesnek fölemelt kezeivel * Amalek erejét * a pusztában legyőzte.
Kegyelem nevét viselő Karitina, ki szent küzdelmeid folytán az Úr kegyeibe jutottál, kegyességeddel halmozd el kegyelemmel elmémet, hogy szentet megillető módon magasztaljalak téged, bajnok vértanúnő, tündöklő szűz!
A legszentebb Lélek halmozott el kegyelmével és fölékesített örömre derítő ajándékaival, és megerősített, hogy bátor szívvel küzdve megszerezhesd az örök boldogságot.
Hírneves vértanúnőd szem előtt tartotta, hogy téged keresztre feszítettek, Uralkodó, így ő is erős lélekkel elszenvedte a fájdalmas kínokat. Erőssé tette őt a te erőd, ki megerősítetted a mi természetünket.
Istenszülő-ének
Azt fogadtad méhedbe, szeplőtelen Istenszülő, aki az isteni természetet is magában hordozza, azért követte buzgósággal a szüzek módjára a te Fiadat Karitina.
III. óda. 4. hang. Tenéked örvendezik...
Lángra lobbantotta lelkedet az istenszeretet, és eloltotta a test érzéki vágyait és a kínok rettenetes tüzét.
Látva, hogy az ellenség Krisztus kegyelmével összeroppant a vértanúi lábak előtt, ajánljunk neki dicsőítő éneket!
A Mindenható erejével összezúztad az ellenség fejét, mikor erős lélekkel még azt is elviselted, vértanúnő, hogy fejedre forró parazsat tegyenek!
Istenszülő-ének
Karitina szeretett téged, Tisztaságos, ki egyetlen áldott voltál az asszonyok között, és a te kegyes jóságod folytán megdicsőült.
Katavászia 4. hang
Tenéked örvendezik * a te Egyházad, Krisztus, énekelve néked: * Te vagy az én erősségem, Uram, * menedékem és megerősítőm!
Kathizma
4. hang. Minta: Aki önként...
Megszeretted a szellemi valóság szépségét, * a múlandó látható dolgokat elhagytad, * elmédet az isteni reménnyel megerősítetted. * A küzdelem pályáját örömmel végigfutottad és a kígyót elpusztítottad, * a győzelem ékes koszorúját pedig leláncoltad, *’ szűz vértanúnő, vértanúk ékessége.
Dicsőség... 5. hang
Az Atyával és Szentlélekkel együtt kezdetnélküli Igét, * mint egylényegűt hirdetted a világnak, * és a híveket valóban megvilágosítottad, * a tévtanítások rút esztelenségét kiirtottad. * Most az Úr színe előtt állasz *’ és könyörögsz érettünk magasztalóidért, csodálatos Rómanosz!
Most és... Istenszülő-ének ugyanarra
Esedezzél forrón a tőled miérettünk, * bűneink folytán megromlottakért, * megtestesült Istenhez, az Úrhoz, * hogy könyörüljön meg rajtunk * és fordítsa el rólunk haragját és bosszankodását, *’ kik szüntelenül híven tiszteljük a te hatalmadat és erődet, Tisztaságos!
IV. óda. 4. hang
Fölemelve a keresztre * látván téged, * ó igazság Napja, az Egyház, * megállt a maga rendjében, * és büszkén hangoztatta: * Dicsőség a te erődnek, Uram! 
A hóhérok kiragadtak atyád karjaiból, és szeplőtelen áldozati bárányként leöletésre vittek téged, ki a mennyei Atyát mindenek felett szeretted, vértanúnő!
Az okos szüzeket követted, lelki lámpásodat véreddel bőségesen megtöltötted, és mennyei nyoszolyát örököltél, jó hírnevű, kegyelem nevét hordozó vértanúnő!
Szíved a Vőlegény iránti szeretettől lángra lobbant és ez az eltévelyedés szikráját véred áradatával eloltotta, s a sokistenhit tengerét elapasztotta, nemes szívű vértanúnő!
Istenszülő-ének
A megtestesült Isten-Igét szülted, Isten szeplőtelen Anyja, őt szerette forrón Karitina, s érette a tűzzel és a sokféle kínzatással szembenézett.
V. óda. 4. hang
Te, Uram, én világosságom, * e világra jöttél, * mint isteni fény, * hogy a tudatlanság homályából kivezesd azokat, * kik téged hittel énekelnek. 
Fejedet lenyírták és reá izzó parazsat nyomtak, Isten bölcse, de gondolatvilágodat meg nem ingathatták.
A nyársok égető fájdalmát elviselem, a te felszögeztetésedet és megöletésedet követem! – kiáltotta a vértanúnő.
Győzelmi koszorút kötöttél fejedre, szépséges szűz, Karitina, mikor küzdelmeddel legyőzted az Évát legyőző kígyót.
Istenszülő-ének
Emberi elme föl nem foghatja a te minden értelmet meghaladó foganásodat, Szűzanya, mert Istent szülted.
VI. óda. 4. hang. A dicséret szavával áldozatot mutatok be néked...
Kegyelmekkel és csodajelekkel koszorúzta meg Krisztus a te szent fejedet, melyre a szenvedések zúdultak, bajnok, ki még nevedben is isteni öröm hordozója vagy.
A szent, aki Jónást kimentette a mélységből, téged is elevenen kihúzott és megmentett a hatalmas tengerből, Isten bölcse, s az ellenséget a te véred mélységébe süllyesztette.
Erős kardoddal megölted az ellenséget, dicsőséges! Erős voltál, mikor elviselted minden fogad kitördelését, és összetörted a testnélküli oroszlánok száját.
Istenszülő-ének
Te voltál, Szent Szűz, Karitina erőssége és támasza, mikor a kínokat erős lélekkel elviselte, a te nyomodban örvendezve vezették őt a mindenség Uralkodójához
Katavászia
A dicséret szavával * áldozatot mutatok be néked, Uram! * – kiáltja az Egyház, * mert megtisztult a sátáni szennytől * a te oldaladból kegyelmesen * kiömlesztett véred által.
Martirikon
2. hang
Ki az eget felhőkbe öltöztetted, * téged öltöttek magukra e világban * a gonoszok kínzásait eltűrő szentek, * kik a bálványimádás tévelygését megszüntették. * Az ő közbenjárásuk által, Üdvözítőnk, * ments meg minket is a láthatatlan ellenségtől, *’ és üdvözíts minket! 
VII. óda. 4. hang
A perzsiai kemencében * Ábrahám utódai * inkább a vallásosság szeretete, * mint a lángok által hevítve kiáltják: * Áldott vagy te a te dicsőséged * templomában, Uram! 
Aki a három ifjút megszabadította a kemencéből, téged is megszabadít a tüzes korongtól, Karitina vértanúnő, és zenged: Áldott vagy te dicsőséged templomában, Uram!
A lámpást vivő szüzekkel a mennybe mész, mert a tüzes fáklyát erős lélekkel elszenvedted, miközben zengted: Áldott vagy te dicsőséged templomában, Uram!
Állhatatosságodat próbára teszi a törvényszegő, összekötözi kezedet és lábadat, a mélységbe vet és te zenged: Áldott vagy te dicsőséged templomában, Uram!
Bölcs beszédeddel megbélyegezted az esztelenséget, az éltető szenvedések elviselésével befejezted a megpróbáltatást és zengted: Áldott vagy te, Istenem és Uram!
Istenszülő-ének
A tisztaságos Ige téged szeretett, egyetlen tisztaságos és szeplőtelen Szűz, és belőled megtestesülve alkotta újjá az embert, Leányzó, és Karitinát is megdicsőítette csodákkal.
VIII. óda. 4. hang. Kezeit kiterjesztvén Dániel...
Sebhelyeid szépségével ékeskedtél, érintetlen szűz maradtál, eljegyezted magadat Tisztaságos, a szépséges Igével, az érettünk Szűztől megtestesült Krisztussal, akinek ezt zengjük: Áldjátok az Urat, az Úrnak minden művei!
Megmérkőztél ellenfeleid minden támadásával, nemes lélekkel elviselted a tüzes kerék gyötrelmeit és a nyárssal való sütögetést, a fogak és horgok marcangolását, és Krisztust magasztaltad, Tisztaságos.
Lábaid a szenvedések szépségével ékesek, dicsőséges, azért a vízbe lépve nem merültél el, veled voltak Isten hírneves angyalai, s velük együtt zengted, szűz vértanúnő: Áldjátok az Urat, az Úrnak minden művei!
Megdöbbenti minden elmét a csoda, hogy miként adta vissza halálod után atyádnak a keblére szorító mélység a te földi maradványaidat, melyeket az ősei módjára eltemetett, Karitina, és a belőled áradó kegyelem gyümölcseként a mennyek országát elnyerte.
Istenszülő-ének
Az egeknél feljebbvalóvá lettél, mert megszülted a mennyei Istent, aki az egész emberi természetet mennyeivé tette és Karitina szent emlékünnepét beragyogtatta, ó Tisztaságos! Zengjük neki: Áldjátok az Urat, az Úrnak minden művei!
Katavászia
Kezeit kiterjesztvén Dániel * a barlangban ásítozó oroszlánok * dühét lecsillapítá, * a tűz erejét pedig kiolták * a valláskedvelő, erényes ifjak, kiáltván: * Áldjátok az Urat, az Úrnak minden művei! 
IX. óda. 4. hang. Belőled, az érintetlen...
Hogy a dicsőség koszorúját elnyerhesd, meg nem rontott szűz vértanúnő, a büntető szenvedések minden formáját magadra vállaltad örvendező lélekkel és magasba törő elmével.
Te, a szépséges, a gyönyörűséges, az ügyes szűz, a legyőzhetetlen vértanúnő, az Uralkodó szeplőtelen Jegyese, aranyos szárnyakkal az égbe költöztél.
Tündöklő lámpásként világosságot árasztasz, és istenadta csodáiddal az ördögök gonoszságának és a szenvedélyeknek a ködét eloszlattad, magasztalásra méltó Karitina!
A te mindenki előtt kedves ünnepnapod népedet nagyságod, szenvedéseid, küzdelmeid, nemes bajvívásod örvendező magasztalására serkenti, kegyelem nevét viselő nagyvértanúnő!
Istenszülő-ének
Feltündöklött számunkra a nap a te érintetlen méhedből Szent Szűz, ennek sugaraitól istenesen megvilágosult és világosítóvá lett a boldogság nevét viselő, ó Istennek Szűz anyja!
Katavászia
Belőled, az érintetlen hegyből * származott, ó Szűz, * a faragatlan szegletkő, Krisztus, * ki a két különböző természetet egyesítette önmagában, * azért örvendezve * magasztalunk téged, Istenszülő!
Fényének
Mennyei seregeké
Ki mint Isten az eget csillagokkal ékesítetted * és angyalaid által az egész földet megvilágosítod, * mindeneknek Teremtője * üdvözítsd a téged éneklőket.
A szenté és egyben Istenszülő-ének
Istenes énekekben megénekelted Krisztus kifejezhetetlen, isteni gondviselését, és szent énekekből kötöttél koszorút az összes szenteknek, boldog Rómanosz! Velük együtt magasztaló éneket zengtél a Szent Szűznek, Isten valóságos Anyjának, teljesen bölcs atya! Vele együtt emlékezzél meg rólunk a Szentháromság színe előtt!


Előverses sztihirák
2. hang
Gonosz és helytelen cselekedeteimre gondolva * példáját követem a vámosnak és a könnyező bűnös asszonynak * és a tékozló fiúnak, * így menekülök a te könyörületességedhez. * És leborulok előtted, Irgalmas, még mielőtt elkárhoztatnál, *’ Istenem, irgalmazz és kegyelmezz nékem!
Nézd el az én törvényszegéseimet, Szűztől született Uram, * és tisztítsd meg szívemet, Szentlelked templomává téve, * kérlek, ne taszíts el színed elől engem, *’ kinek irgalma véghetetlen nagy!
Krisztusért szenvedtetek mindhalálig, vértanú bajnokok! * Lelketek immár az égben Isten kezében van, * itt a földön ereklyéiteket körmenetekben hordozzák világszerte, * előttük papok és uralkodók hódolnak, * és minden nép büszkélkedve együtt énekli: *’ Drága álom az Úr színe előtt az ő szentjeinek halála.
Dicsőség... most és. Istenszülő-ének
Mint termékeny olajfa, sarjadzott téged, * az élet gyümölcsét a Szűz, *’ ki a világnak nagy és dús kegyelmet ad.
Tropár 4. hang. Minta: Elcsodálkozott...
A te báránykád * fennszóval kiált föl hozzád, Jézusom: * Téged sóvároglak, Jegyesem, * téged keresve harcolok. * Keresztre feszíttetem * és eltemetkezem veled a te keresztséged által. * Szenvedek érted, hogy veled uralkodhassam, * meghalok érted, hogy benned éljek. * Fogadj el tehát szeplőtelen áldozat gyanánt, * ki szeretettel áldozom föl magamat tenéked! * Az ő könyörgésére *’ üdvözítsd a mi lelkünket, ó Irgalmas!
Dicsőség… 8. hang
Tebenned, ó szent atyánk, épen maradt az istenkép, * mert te fölvevén keresztedet, Krisztust követted, * és munkálkodván a jóban, arra oktattál bennünket, * hogy a testet mint mulandót megvessük, * és mindenben a halhatatlan lélek javára fáradozzunk. *’ Ezért most az angyalokkal örvendezik a te lelked, Szent Rómanosz atya!
Most és… 8. hang
Üdvözlégy a dicsőség királyának ajtaja, * melyen egyedül a Fölséges ment át, * s aztán ismét lepecsételve maradt, * lelkünk üdvösségére.

